รู้จัก ตราสารหนี้ เพิ่มจำนวนแรด ครั้งแรกของโลก
ทำไมตราสารหนี้เพื่ออนุรักษ์แรดจึงเกิดขึ้นมา ? ลงทุนแมนจะเล่าให้ฟัง
29 มิ.ย. 2565

รู้จัก ตราสารหนี้ เพิ่มจำนวนแรด ครั้งแรกของโลก /โดย ลงทุนแมน
“5,600 ตัว” คือจำนวนประชากรของแรดดำจากทั่วโลก
จากจำนวนดังกล่าว ก็น่าจะพอบอกได้ว่าแรดดำ กำลังเผชิญวิกฤติใกล้สูญพันธุ์
รู้ไหมว่า จากวิกฤติใกล้สูญพันธุ์ของแรดดำ นำไปสู่การเชื่อมต่อระหว่างโลกการเงิน และการรักษ์สิ่งแวดล้อมไว้ด้วยกัน เกิดเป็น “Rhino Bond” เครื่องมือทางการเงินเพื่อการอนุรักษ์สัตว์ป่าใกล้สูญพันธุ์ ฉบับแรกของโลก
แล้วทำไมตราสารหนี้เพื่ออนุรักษ์แรดจึงเกิดขึ้นมา ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จำนวนประชากรของแรดในทวีปแอฟริกา มีจำนวน 24,500 ตัว  
77% จะเป็นแรดขาว 
23% ที่เหลือจะเป็นแรดดำ
แรดดำมีลักษณะคล้ายกับแรดขาว แต่มีขนาดที่เล็กและมีสีผิวที่เข้มกว่า 
มีน้ำหนักเมื่อโตเต็มที่ 800-1,300 กิโลกรัม พบได้มากในประเทศแอฟริกาใต้
แต่จากความเชื่อของคนบางกลุ่มที่ว่า “นอแรด” เป็นยาบำรุงกำลัง และสามารถรักษาโรคมะเร็งได้
ทำให้แรดถูกล่าอย่างผิดกฎหมาย จนประชากรแรดมีจำนวนลดลงอย่างรวดเร็ว
โดยตั้งแต่ปี 1970 มีแรดดำทั่วโลกราว 65,000 ตัว 
ปัจจุบันเหลือเพียงราว 5,600 ตัว หรือลดลงไปแล้วกว่า 90%
ประเทศแอฟริกาใต้จึงใช้เงินทุนเป็นจำนวนมาก เพื่อป้องกันการล่าอย่างผิดกฎหมาย รวมถึงพยายามหาวิธีในการเพิ่มจำนวนประชากรของพวกมัน
โดยแหล่งเงินทุนส่วนใหญ่จะมาจากการรับบริจาคเป็นหลัก ซึ่งไม่มีความแน่นอนมากนัก
แถมรายได้หลักของประเทศที่มาจากการท่องเที่ยวก็ลดลง จากผลกระทบของวิกฤติโควิด 19
พอเรื่องเป็นแบบนี้ เมื่อต้นปี 2022 ที่ผ่านมา International Bank for Reconstruction and Development หรือ IBRD หน่วยงานสำคัญในสังกัดธนาคารโลก
ก็ได้เข้ามาช่วยเหลือในการระดมทุนผ่านเครื่องมือทางการเงินอย่าง “ตราสารหนี้” หรือ “Bond”
สำหรับคนที่ยังไม่รู้ว่า ตราสารหนี้คืออะไร ?
ตราสารหนี้ก็คือ ตราสารทางการเงินที่ผู้ออกมีจุดประสงค์เพื่อต้องการกู้ยืมเงิน ซึ่งจะมีสถานะเป็นลูกหนี้
ส่วนนักลงทุนที่ถือตราสารหนี้ ก็จะมีสถานะเป็นเจ้าหนี้ 
โดยผู้ออกตราสารหนี้จะจ่ายผลตอบแทนเป็นดอกเบี้ย และคืนเงินต้นให้ตามที่ตกลงกันไว้
ซึ่งตราสารหนี้ที่ว่านี้ ถูกเรียกว่า Rhino Bond 
โดยมีอายุครบกำหนด 5 ปี มูลค่ากว่า 5,000 ล้านบาท
โดยจะมีผู้ดูแลคือ Global Environment Facility จะคอยเป็นผู้จ่ายคืนผลตอบแทน และเงินต้นให้แก่นักลงทุนเมื่อครบกำหนด
จุดประสงค์ก็เพื่อนำเงินไปใช้กับการอนุรักษ์ และเพิ่มจำนวนประชากรของแรดดำให้มากขึ้น ในพื้นที่อนุรักษ์สัตว์ป่า Addo Elephant National Park และ The Great Fish River Nature Reserve ในประเทศแอฟริกาใต้
เป้าหมายหลักของ Rhino Bond คือ ต้องการให้ประชากรแรดดำเพิ่มขึ้น ปีละมากกว่า 4% 
ตลอดอายุเวลา 5 ปีของตราสารหนี้ ใน 2 เขตอนุรักษ์พันธุ์สัตว์ป่าที่ว่านี้
ในส่วนของผลตอบแทน นักลงทุนจะได้รับ ณ วันครบกำหนดเท่านั้น ไม่มีการจ่ายให้ระหว่างทางตลอดอายุของ Rhino Bond และยังขึ้นอยู่กับการเพิ่มขึ้นของจำนวนประชากรแรดดำอีกด้วย
โดยถ้าจำนวนประชากรแรดดำเพิ่มขึ้น นักลงทุนจะได้รับผลตอบแทนตามที่ตกลงกันไว้
และหากจำนวนประชากรแรดดำเพิ่มขึ้นเกินกว่าเป้าหมาย 4% ที่กำหนดไว้ นักลงทุนก็จะได้รับผลตอบแทนในอัตราที่สูงกว่าปกติ
แต่หากจำนวนประชากรแรดดำไม่มีการเติบโตเลย หรือลดลง นักลงทุนจะไม่ได้รับผลตอบแทน 
แต่จะได้รับเพียงเงินต้นคืนเท่านั้น
ซึ่ง Rhino Bond มีการขายในราคาที่มีส่วนลดราว 5% ของราคาที่ตราไว้
หาก Rhino Bond มูลค่า 1,000 บาท จะมีส่วนลดให้แก่ผู้ซื้อ 5% ถ้าในวันแรกที่เราลงทุนซื้อหุ้นกู้ 
เราจะจ่ายเงิน 950 บาท ต่อมาในอีก 5 ปีข้างหน้า เมื่อครบกำหนด เราจะได้รับเงินต้นคืน 1,000 บาท นับว่าเราได้รับผลตอบแทนจากส่วนลดเพิ่มขึ้นมานั่นเอง
 
อย่างไรก็ตาม ถึงแม้ว่านักลงทุนจะได้รับผลตอบแทนจากส่วนลดตั้งแต่เริ่มลงทุน 
และได้ลุ้นผลตอบแทนเมื่อ Rhino Bond ครบกำหนด
 
แต่การที่ไม่มีการจ่ายผลตอบแทนให้ระหว่างทาง หาก Rhino Bond เกิดปัญหา 
จนไม่สามารถชำระหนี้คืนได้ เราอาจจะสูญเสียเงินต้นทั้งก้อนไปเลยทีเดียว
 
รวมถึงสถิติจำนวนประชากรแรดดำที่ลดลงอย่างในอดีตที่ผ่านมา 
ก็น่าจะเป็นความเสี่ยงที่น่ากังวล ว่าจะไม่ได้รับผลตอบแทนเมื่อครบกำหนดเหมือนกัน
 
พูดได้ว่า Rhino Bond อาจจะเปลี่ยนสถานะของผู้ลงทุนตราสารหนี้เพื่ออนุรักษ์แรด
ให้กลายเป็นผู้บริจาคเพื่ออนุรักษ์แรดแทน ก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
 
References
-
-
-
-
-